بوتون تشکیلاتچیلارا و ایشتیراکچیلارا
ابراهیمیلر نسلینین تشکورونو بیلدیریرم
نویابرین ٢٤- ده ساعت ١٢- ٠٠- دا بین الخلق مطبوعات مرکزینین دهیرمی زالی فریدونسئورلرین اختیارینا وئریله جک. تدبیره اوچ گون قالسا دا ایندیدن اوغورونو، فعالیتیمیزین تکمیللشمه سینه، یئنی چالارلارلا زنگینلشمه سینه یؤنهلن تأثیر امکالارینی گؤرور، ان اساسی فریدون ابراهیمی سیماسیندا تاریخی شخصیتلریمیزین او تایلی، بو تایلی وطنیمیزین ساکینلرینه داها یاخیندان تانیدیلماسی، نسیللره تبلیغی اوچون باشلادیغیمیز ایشلرین یئنی، کیفیت مرحلهسینه قدم قویاجاغینا اینانیریق. بئله نتیجهیه اؤنجهدن گلمهیه یوبیلئی تشکیلاتچیلارینین - آذربایجان دمکرات فرقه سی مرکزی کمیته سی و "ایرانلی مهاجرلر جمعیتی" اجتماعی بیرلیگینین سون ایکی آیدا حاضرلیق چرچیوهسینده نظرده توتولان بوتون تدبیرلری یوکسک سویهده یکونلاشدیرمالاری اساسلار وئریر.
بئله کی، منصفلر هیئتی آذربایجانین شهر و بؤلگهلریندن، آوروپا اؤلکه لریندن، ایراندان بین الخالق مسابقهیه گؤندریلن یازیلاری اوخویاراق ان یاخشیلاری معینلشدیریب، آذربایجان علملر آکادمیاسینین ریاست هیئتینین قراری ایله فریدون ابراهیمینین ایکی کیتابی نشر اولونوب، "آذربایجان" روزنامهسینین، "مهاجیر" قزئتینین یوبیلئی سایلاری ایشیق اوزو گؤروب، اشتراکچیلارا دعوت نامهلر گؤندریلیب، دؤش نیشانی، تقویم و قلم حاضیرلانیب. تدبیرده معروضه و چیخیش ائدهجک عالیملرین، تحقیقاتلارین دا آدلاری معلومدور.
بؤیوک هجملی ایشلرین قیسا مدتده کیفیتله ایجراسی عینی زاماندا فریدون ابراهیمی شخصیتینین اونودولمادیغینین تصدیقیدیر. بو منیم اوچون سون سوز سئوینج، غرور منبعیدیر. آتام انوشیروان ابراهیمی قارداشینین عزیز خاطرهسینه احترام علامتی اولاراق اونون آدینی، سویآدینی منه وئریب. بو باخیمدان یوبیلئیی تدبیرینین بوتون تشکیلاتچیلارینا، ایشتیراکچیلارینا، یازی غالبلرینه، مؤلفلرینه نسلین تشکورلرینی یئتیرمک منه حواله ائدیلیب.
گؤزومو دنیایا آچاندان اؤیمیزده زنگین کتابخانا، قالاق- قالاق قزئتلر، ژورناللار گؤرموشم. آتام آغلیم کسندن بابامدان - غنی کیشیدن ده دانیشیب، اما عمیم باره ده صحبتلری بیتیب-توکنمهییب. اوندا بیلمیشم کی، خالقیمیزین شرف سالنامهسینی یارادانلار سیراسیندا اولان بیر نسله منسوبام.
حقوقشناس پئشهسینی سئچمهگیمین سببی ده ایلک نؤوبه ده والیدینلریم اولوب. اونلار منه فریدون ابراهیمینین نظرلری ایله باخیبلار. سونرالار ادبیاتدان، فیلملردن بو ساحه نین پئشهکار، مرد، یئنیلمز اوبرازلاری ایله تانیش اولاندا گلجهگیمی حقوقشناسلیقلا باغلاماغی قطعیلشدیرمیشم. باکی دولت اونیوئرسیتئتینی بیتیریب آذربایجانین پروکورورلوق اورقانلاریندا چالیشدیغیم ٣٧ ایلین هر گونونده ائله سانمیشام کی، فریدون و انوشیروان ابراهیمیلر باشیمین اوزهرینده دایانیب نظارت ائدیرلر. اونلارا هر گون وجدانی حساباتیمی وئرمیشم. اؤتن مدتده نه واختسا رهبرلیک طرفیندن تنبیه اولونما، جزالاندیرما حاللاری ایله اوزلشمهمیشم. دفعه لرله باش پروکورورلوغون تعریفنامهلری، قیمتلی هدیهلری ایله مکافاتلاندیریلمیشام. بو سیستمده ان نفوذلو حساب ائدیلن آذربایجان رئسپوبلیکاسی پروکورورلوغو اورقانلارینین فخری امکداشی آدینا و دؤش نیشانینا لاییق گؤرولموشم. حاضردا تقاعده چیخدیغیم بیر واختدا داخیلن تسللی تاپیرام کی، من اونلارین روحو قارشیسیندا بورجلو قالمامیشام.
علاوه ائدیم کی، ف. ابراهیمینین یوبیلئیی آذربایجان رئسپوبلیکاسیندا پروکورورلوق اورقانلارینین یارانماسینین ١٠٠ ایللیگینه تصادف ائتمه سینین اؤزو ده سیموولیک علامت ساییلمالیدیر. بو مناسبت ایله باش پروکورور ذاکر قارالوف طرفیندن منه تعریفنامه ده گؤندریلیب، اورادا خدمتلریم ایفادهسینی تاپیب.
بونلار اؤز یئرینده. یازیدان مقصدیم هئچ ده کیمهسه حسابات وئرمک دئییل. ساده جه فریدون ابراهیمی بارهده مأخذلره، فیکرلره، سیتاتلارا استینادن هر بیر آذربایجانلینین، حقوقشناسین اوندان نیه نمونه گؤتورجهگینه قیساجا آیدینلیق گتیرمک ایستهییرم.
آذربایجان ملی حکومتی جمعی بیر ایل عمر سوروب. اما اونون بوتون شرق خلقلرینه هر ساحهده نمونه اولا بیلهجک قانونلار توپلوسو مضمونونا، دولغونلوغونا گؤره، ان اساسی جمعیتده یاشیندان، وظیفهسیندن، ملیتیندن آسیلی اولمایاراق هر بیر شخصین حقوق و دمکراتیک آزادلیقلارینی اساس گؤتورمهسی ایله یادداشلاردا قالیب. همین قانونلار اینسان منافعیینه، شرف و لیاقتینین قورونماسینا، رفاه حالینین یاخشیلاشدیریلماسینا، ایش و اجتماعی فایدالی زحمتین تأمیناتینا، وطنین اقتصادی ترققیسینه یؤنهلن هر جور خصوصی ملکیت حقوقونون مدافعهسینه استقامتلهنمیشدی.
ملی حکومتین جیلد-جیلد حقوقی بازاسی هم ده سید جعفر پیشهرینین رهبرلیگی آلتیندا چالیشانلارین، خصوصیله حقوقشناسلارین بونلاری حاصیله گتیرمک اوچون نئجه هوسله، گرگین ایشلهدیکلرینی، بوتون بیلیک و باجاریقلارینی یئنی جمعیتین انکشافینا، محکملندیریلمهسینه صرف ائتدیکلرینی گؤسترمکدهدیر.
ف. ابراهیمی ”آذربایجان" قزئتینده یازیردی کی، بیز هامیمیز آذربایجان ملی حکومتینین یئنی دورده بیزیم اوچون یاراتمیش اولدوغو یئنی اجتماعی، اقتصادی، سیاسی شرایطدن لیاقتله استفاده ائدیب، اؤز باجاریغیمیزی نیشان وئرمهلیگیک. بوندان سونرا قانونو پوزان و خالقین حقوقونا تجاووز ائدن هر بیر شخص ان آغیر و رحمسیز صورتده جزالاناجاقدیر...
ف. ابراهیمی اؤزو زنداندا اولارکن یوزلرله گناهسیز اینسانین آمانسیزجاسینا جزالاندیریلدیغینی گؤرموشدو. اؤزونو مدافعه ائدن محبوسلارین ١٠٠ نفریندن چوخونون دؤرد ایل عرضینده محکمه قراری اولمادان حبسده قالدیغینی مشاهده ائتمیشدی. ملی حکومتین باش پروکورورو تعیین ائدیلن کیمی اونلارین هامیسی آزادلیغا چیخدی. بئلهلیکله ده بوتون یاغلی وعدلری رد ائدهرک قانونون و شخصیتینین عالیلیگینی ایانی صورتده گؤسترمیشدی.
او وقت اکثریتین گومانینا بئله گلمزدی کی، دؤردونجو اوستانین باشچیسی، اورمیه دهکی قوشون حیسهسینین کوماندیری، کسدیگی باشلارا گؤره هئچ وقت سورغو-سوالا توتولمایان پولکوونیک احمد زنگنه بارهده کیمسه اؤلوم حؤکمو چیخارماغا جسارت ائده بیلر. باش پروکورور ایسه جانینین خواهیشینه گلنلره سرت شکیلده بیلدیرمیشدی کی، آغیر سلاحلار، تانکلار واسطهسیله قوجالاری، اوشاقلاری، الیالین اینسانلاری آمانسیزجاسینا اؤلدورن بیریسینین حیاتدا یاشاماغا حاقی یوخدور. "چونکی بیز خالقین طالعیی ایله محتکیرلیک ائدن آلیش-وئریشچیلر دئییلیک، اونون آزادلیغی یولوندا مبارزهیه قالخمیش سربازلاریق. اؤلوم بیزی قورخوتمور."
بلی، او، آذربایجان ملی مجلیسینین و ملی حکومتینین خالقین مالینی، جانینی، امنیتینی، آزادلیغینی خالق دوشمنلریندن قورویوب ساخلاماق حاقینداکی عدالتلی قانونلارین حقیقی مدافعهچیسی ایدی.
فریدون ابراهیمی،
"ایرانلی مهاجرلر جمعیتی اجتماعی بیرلیگی"
صدرینین بیرینجی معاوینی
azb_Arab pbt_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pes_Arab prs_Arab azb_Arab